**Lad os samarbejde om at blive**

**endnu mere attraktive**

*Af Annette Krogsøe, formand for Foreningen Søhøjlandet*

I en artikel i Uge-Bladet i sidste uge hejste byrådsmedlem John Haarup flaget til fordel for et øget turisme-fokus i Skanderborg kommune. Og det hylder vi gerne. Samarbejde er kodeordet, og et nyt visionært samarbejde med Skanderborg Kommune og VisitAarhus står meget højt på vores ønskeliste for 2022.

Det er VisitAarhus, som står for de overordnede linjer i den store destinations markedsføring. Her kan naturligvis ikke fokuseres på alle de lokale tilbud, som den store geografi rummer eller ønsker at udvikle. Men det mere lokale lag af turismeindsats må ikke overses – det er her, vi har tradition for og erfaring med at udvikle faciliteter, aktiviteter og oplevelser for borgere og gæster, ofte gennem grønne partnerskaber og andre lokale netværk.

I Foreningen Søhøjlandet/Greenways.dk har vi siden udgangen af 2019 (hvor VisitSkanderborg blev nedlagt) arbejdet på at lukke det gab, der opstod, da Skanderborg Kommunes turismemidler blev overdraget til det store destinationsselskab. Vi har løst en stribe natur-kultur opgaver og skabt aktiviteter til glæde for borgere og gæster - og for foreningens flere end 50 medlemsvirksomheder.

Foreningen Søhøjlandet/Greenways.dk arbejder lokalt på at skabe oplevelser - gerne af den grønne og bæredygtige slags og gerne faciliteter, aktiviteter og oplevelser, der strækker sig ud over hele Søhøjlandet. Og ligesom Haarup tror vi på, at vi qua en lokal forankring, samarbejde og stærke netværk i Søhøjlandet kan bidrage til både at udvikle og synliggøre alle oplevelsestilbuddene, gøre dem endnu lettere tilgængelige - og derigennem styrke væksten i oplevelseserhvervene.

Et godt eksempel er Naturstationen på Himmelbjerget med den tilhørende familiefestival Himmelhop, som har givet tusinder af mennesker en god ferieoplevelse med indhold i og med godt værtskab. Alt dette bliver til takket være midler fra bl.a. Friluftsrådet, sponsorerende medlemsvirksomheder og aktivitetstilskud fra Skanderborg Kommune – tilsat mange timer fra frivillige hjælpere. Og det hele skabes i et godt samarbejde på tværs af aktører (f.eks. boderne på bjerget og FDF Sletten), for netop samarbejdet på tværs er styrken. Vi har i den forbindelse fået ekstern ros for at lave attraktionsudvikling på Himmelbjerget.

Aktørerne i Søhøjlandet har god og årelang erfaring med at arbejde i grønne partnerskaber, og foreningen har været med til at skabe og formidle kilometervis af stier, broer etc. ude i det grønne og blå. Med andre ord alt det som gør, at vi nu kan tiltrække tusinder af naturglade vandrere, cyklister, sejlere og svømmere - til glæde for overnatnings- og spisestederne og detailhandelen. Og der er hele tiden nye opgaver at tage fat på, så oplevelserne til enhver tid er både tilgængelige og attraktive.

At samle de overordnede strategier og den internationale markedsføring i store destinationsselskaber giver god mening. Men hvis der skal skabes og udvikles noget lokalt, kalder det på kommunalt fokus og midler. Sådan en nytænkning kunne give os chancen for at skabe flere oplevelser for borgere og gæster – og samtidig samle og synliggøre alt det, vi allerede har. Foreningen Søhøjlandet/Greenways.dk og vores samarbejdspartnerne i Søhøjlandet er klar – og så får VisitAarhus også mere at markedsføre til turisterne.

***(Nogle konkrete eksempler):***

I samarbejde med foreninger, klubber og virksomheder i Ry har vi udgivet ”50 gode oplevelser i Ry & Omegn” og sammen med Skanderborg provsti m.fl. udgivet en oplevelsesguide med kirkekunst.

Vi har lavet food walk i Ry og tilrettelagt og afviklet en stribe natur-traveture i Skanderborg Kommune.

Vi står sammen med Ry Højskole, Museum Skanderborg og biblioteket i Ry bag Hotel Democracy, som samler hundredvis af mennesker i alle aldre til Grundlovsfejring på Himmelbjerget.

Med støtte fra Isabellafonden og i samarbejde med områdets campingpladser har vi skabt projektet Den bæredygtige cSampingplads, som har gjort området synligt i både lokale og nationale medier.

Vi fortæller vidt og bredt – og på Greenways.dk – om tiltagene, og beretter jævnligt om oplevelser i Søhøjlandet f.eks. på radioens P1.